Tilsyns-rapport

**2023**

**Artillerivejens Krudtugler og Slottet**

# Pædagogisk tilsyn i Københavns Kommune

Det pædagogiske tilsyn skal sørge for, at alle institutioner i Københavns Kommune fungerer godt og overholder gældende lovgivning. Tilsynet ser på dagligdagen i institutionen og på det pædagogiske arbejde med børnene.

## Det årlige tilsyn består af:

* Et anmeldt tilsynsbesøg, hvor den tilsynsførende pædagogiske konsulent observerer det daglige arbejde med børnene ud fra en række observationskriterier[[1]](#footnote-1).
* En faglig dialog med ledelse og repræsentanter for medarbejdere og forældre.
* En tilsynsrapport, der samler op på observationer og faglig dialog, og hvor der på baggrund af tilsynet gives en vurdering af den pædagogiske indsats.

Tilsynsrapporten præsenteres og drøftes som et fast punkt på det årlige forældremøde. I klyngerne orienteres klyngebestyrelserne herudover om enhedernes tilsynsrapporter mindst en gang årligt.

**Den pædagogiske konsulent**

Alle institutioner i Københavns Kommune har en pædagogisk konsulent tilknyttet. Den pædagogiske konsulent rådgiver og vejleder løbende institutionen om blandt andet pædagogik, faglig udvikling og forældresamarbejde.

Det er institutionens tilknyttede pædagogiske konsulent eller en anden konsulent fra områdeforvaltningen, der gennemfører det årlige tilsynsbesøg og skriver tilsynsrapporten.

**Den bydækkende tilsynsenhed**

For at understøtte uvildigheden i tilsynet er der i Københavns Kommune etableret en bydækkende tilsynsenhed, som ikke har løbende samarbejde med institutionerne. Tilsynsenheden deltager i 10% af tilsynene i tilfældigt udvalgte institutioner. Det er tilsynsenhedens opgave dels at kontrollere, at det pædagogiske tilsyn udføres som beskrevet i Københavns Kommunes tilsynskoncept, dels at bidrage med et uvildigt og udefrakommende blik i vurderingen af den pædagogiske praksis.

## Hvis du vil vide mere

Har du spørgsmål til rapporten, er du velkommen til at kontakte lederen i institutionen.

Du kan læse mere om det pædagogiske tilsyn samt opfølgning på tilsynet og se den seneste kvalitetsrapport for hele dagtilbudsområdet på: [www.kk.dk/kvalitetogtilsyn](http://www.kk.dk/kvalitetogtilsyn).

## Læsevejledning

I rapporten på de kommende sider kan du læse konklusionerne fra det seneste tilsyn i institutionen.

I slutningen af rapporten finder du institutionens beskrivelse af opfølgning på sidste års tilsyn samt kommentarer til dette års tilsynsrapport. I bilaget til rapporten finder du institutionens selvregistrering, der omhandler lovgivningsmæssige og kommunale minimumskrav.

### Tilsyn med den pædagogiske kvalitet

Tilsynet i Københavns kommune føres ud fra en række kriterier, som ifølge forskningen om kvalitet i dagtilbud er væsentlige for at skabe rammer for børnenes trivsel, læring, udvikling og dannelse. Kriterierne er kategoriseret under seks temaer med afsæt i det pædagogiske grundlag i den styrkede pædagogiske læreplan:

1. Samspil og relationer mellem børn og voksne
2. Børnefællesskaber og leg
3. Sprog og bevægelse
4. Forældresamarbejde
5. Sammenhæng i overgange
6. Evalueringskultur

### Vurdering af indsats i tilsynsrapporten

Det pædagogiske arbejde i institutionen vurderes på baggrund af observationer og dialog om kriterierne i de seks temaer. For hvert tema giver den pædagogiske konsulent en vurdering af, hvordan institutionen skal arbejde videre med indsatsen med en af de fire kategorier nedenfor.

**Institutionen skal *vedligeholde* indsatsen** – betyder at institutionen skal fortsætte det gode pædagogiske arbejde og løbende udvikle deres praksis.

**Institutionen skal *justere* indsatsen** – betyder at institutionen skal fortsætte det gode pædagogiske arbejde og foretage nødvendige justeringer i deres praksis. Den tilsynsførende kan evt. give konkrete anvisninger på opfølgende tiltag.

**Institutionen skal *ændre* indsatsen** – betyder at institutionen skal foretage ændringer i deres praksis, og den tilsynsførende giver konkrete anvisninger på opfølgende tiltag.

**Institutionen skal *iværksætte en ny* indsats** – betyder at institutionen skal gøre noget væsentligt andet i deres praksis, end de gør i dag, og den tilsynsførende giver konkrete anvisninger på opfølgende tiltag.

**Anvisninger og strakspåbud**

I forbindelse med tilsynet kan den pædagogiske konsulent give en eller flere konkrete anvisninger på opfølgende tiltag. Eventuelle konkrete anvisninger på opfølgende tiltag skal efterleves af institutionen, og der følges op på disse ved næste års tilsyn.

Hvis den pædagogiske konsulent i forbindelse med tilsynet observerer konkrete enkeltstående forhold, der er skadelige for børns trivsel og udvikling kan forvaltningen udstede et strakspåbud. Et strakspåbud indebærer, at institutionen skal iværksætte tiltag, der med det samme ændrer uønsket praksis. Forvaltningen følger op inden for 14 dage. Strakspåbud kan også udstedes, hvis institutionen ikke lever op til et eller flere af de gældende lovkrav, retningslinjer, anbefalinger mv.

## Opfølgning på tilsyn ved bekymring eller alvorlig bekymring

Hvis forvaltningen på baggrund af tilsynet bliver bekymrede for den pædagogiske kvalitet eller andre forhold i institutionen, vil der i forlængelse af tilsynet altid blive iværksat et skærpet tilsyn. Det er institutionens ledelse, der er ansvarlig for at rette op på de forhold, der har givet anledning til bekymring, og forvaltningen sørger for, at institutionen får den hjælp og støtte, der er behov for i processen.

Når forvaltningen fører skærpet tilsyn, vil en pædagogisk konsulent komme på et eller flere uanmeldte tilsynsbesøg og foretage observationer af den pædagogiske praksis med fokus på de bekymrende forhold. Det skærpede tilsyn ophæves, så snart institutionen arbejder konstruktivt med udvikling af kvaliteten af den pædagogiske kvalitet, eller når institutionen har bragt orden i de forhold, som har givet anledning til at iværksætte det skærpede tilsyn.

Hvis bekymringerne for den pædagogiske kvalitet eller andre forhold i institutionen er af alvorlig karakter, vil der blive udarbejdet en handleplan. Handleplanen beskriver kort og præcist, hvilke alvorligt bekymrende forhold der er konstateret, hvilke forandringer der skal ske i perioden med skærpet tilsyn, hvor hurtigt tiltag skal sættes i gang, samt hvordan og hvornår forvaltningen følger op.

**Særlig indsats til udvikling af pædagogisk kvalitet**

Københavns Kommune har fokus på at udvikle høj pædagogisk kvalitet for alle børn. I nogle institutioner kan der i perioder være behov for at forvaltningen træder tæt sammen om og med institutionen for at understøtte det arbejde. Når tilsynet giver anledning til bekymring for den pædagogiske kvalitet, igangsætter forvaltningen derfor samtidig med det skærpede tilsyn en særlig indsats til udvikling af den pædagogiske kvalitet.

En særlig indsats til udvikling af pædagogisk kvalitet er et toårigt forløb, hvor institutionen arbejder målrettet med at udvikle rammerne for børnenes trivsel, udvikling, læring og dannelse. Forvaltningen understøtter i perioden institutionen med ledelsessparring, faglig opkvalificering og hjælp til at fokusere på de opgaver, der styrker relationer mellem børn og voksne.

Når indsatsen er godt i gang, understøtter forvaltningen stadig med support og sparring, men fører ikke længere skærpet tilsyn.

**Fakta om dette års tilsyn**

Dato og tidspunkt for observationer: Der er observeret i alle afdelinger og matrikler. På Artillerivej i Krudtuglen og den store vuggestue foregik observationen mandag d. 30/10 kl. 9.00 – 12.30. Her observeredes formiddagen, frokost samt børnehavens legeplads i middagsstunden. I udflytteren foregik observationen fredag d. 27/10 kl. 12.30 – 14.00 med overgangen fra frokost til eftermiddagsaktiviteter samt overgangen til bussen inden hjemkørsel.

Faglig dialog blev afholdt d. 02-11-2023

Ved den faglige dialog deltog Institutionsleder, Souschef, 2 medarbejderrepræsentanter, forældrebestyrelsesrepræsentant og pædagogisk konsulent Forældrebestyrelsesrepræsentanten deltog ved temaet om forældresamarbejde samt samspil og relationer.

Tilsynet er afsluttet d. 06-12-2023

Tilsyn er gennemført af pædagogisk konsulent Eva Møller Nielsen

# Generelle bemærkninger

Informationer om institutionen, observationer og faglig dialog, der vurderes at være relevante i forbindelse med det gennemførte tilsyn.

Beskrivelse af eventuelle strakspåbud

**Eventuelle øvrige bemærkning og aftaler vedrørende opfølgning på tilsynet**

# Samspil og relationer mellem børn og voksne

## Vurdering

Det vurderes på baggrund af observationer og faglig dialog, at institutionen skal vedligeholde indsatsen

## Begrundelse for vurderingen

Under observationerne ses:

* Det pædagogiske personale er altid eller næsten altid opmærksomme og reagerer sensitivt på børnenes signaler.
* Det pædagogiske personale spejler altid eller næsten altid børnenes følelser ved hjælp af mimik, krop, lyde og ord.
* Det pædagogiske personale er altid eller næsten altid tilgængelige for børnene og tilbyder trøst og omsorg, når børnene er usikre, bange eller kede af det.
* Det pædagogiske personale er altid eller næsten altid nærværende og fordybet i samspillet med børnene.
* Det pædagogiske personale bruger altid eller næsten altid rutinesituationerne til at skabe stimulerende samspil præget af nærvær, omsorg, ro og rytme.
* Læringsmiljøet bærer ofte præg af tydelig organisering, der skaber rammer for gode samspil og relationer mellem børn og voksne.

Under observationen ses medarbejdere, der er opmærksomme på børnenes signaler og reagerer sensitivt. Der ses derfor mange fine eksempler på, at medarbejderne møder børnene med omsorg, at de forsøger at se situationen med barnets øjne og at de er nysgerrige på at forstå, hvad børnene forsøger at udtrykke både verbalt og nonverbalt. Det ses f.eks. efter frokost i udflytteren, hvor et barn sidder på skødet og får tryghed og tæt samspil med den voksne, og den voksne spørger: Er du klar til at lege? Det lyder som om du har fået energi igen. Men barnet er ikke helt klar endnu og den voksne holder barnet i hånden lidt endnu. Der ses tæt øjenkontakt og medarbejderne sætter sig på hug eller på gulvet for at skabe kontakt og leg med børnene. Børnene trøstes, får kram, der sættes ord på og børnene beroliges af de voksne, når børnene er kede af det. Børnene understøttes med opmuntrende ord og smil, og medarbejderne griber og fastholder børnenes optagetheder, f.eks. i legen. Der ses en billeg i børnehaven, hvor den voksne hele tiden refererer til noget velkendt for børnene i legen, for brandvæsenet, der skal tilkaldes, fortæller børnene om at ligge i telt og at spille fodbold og det følger den voksne nysgerrigt op på, imens der leges. Der samtales med børnene i rutinesituationerne, de voksne taler med det enkelte barn ved ble og tøjskift. Hverdagen og de forskellige overgange virker generelt genkendelige for børnene. Der ses generelt en god rollefordeling og børnene opdeles i mindre grupper i løbet af formiddagen til leg og aktiviteter. I den store vuggestue går alle på legepladsen på samme tid og i overgangen fra legepladsen til frokosten kommer alle ind i små hold, men alle mødes i garderoben og der opstår lidt uro og en del gråd og flere børn har brug for trøst. Stuerne har åbne døre indtil frokosten går i gang. Ved frokosten i den store vuggestue sidder nogle stuer ved langborde, hvor det ses, at medarbejderne er nødt til at rejse sig for at hjælpe de børn, der sidder for bordenden. Det undgås ved de borde, hvor man har valgt at sidde i små grupper og her ses et fint fokus på at hjælpe og sætte ord på for børnene.

I den faglige dialog fremgår det, at Observationen er delvist genkendelig, idet personalet i den store vuggestue ikke oplever at misse dialog og kontakt med børnene ved langbordene, men at man justerer sig efter børnenes behov. Personalet har løbende refleksioner om, hvad der giver mening og på dagen tages der højde for det. Nogle dage kan virke mere kaotiske end andre dage og det drøftes løbende i personalegruppen, hvordan det fungerer bedst med åbne og lukkede døre. Det giver rigtigt fin ro til børnene, at der er lukkede døre under frokosten og man synger før maden, når der er mange små, fortælles det. Ved dialogen fortælles om en passioneret og engageret personalegruppe, som består af tydelige kulturbærere over mange år i fht. et fælles værdigrundlag omkring det at være nærværende, tage kontakt, skabe tryghed og have samspil med alle børn. Der fortælles om en voksenrolle, hvor det handler om at være fleksibel og følge børnenes interesser hele dagen og at være professionel i relationen i fht. at give børnene troen på, at de trygt kan bevæge sig ud i verden. Medarbejderne reflekterer og sparrer med hinanden på møder og får justeret sig i fht. børnegruppen og det enkelte barn, og hvis der er handleplaner for børn, som har særlige behov. Der tages altid udgangspunkt i barnets nærmeste zone for udvikling. Selvom personalet også møder udfordringer, så er der stor opmærksomhed på at få delt de positive gyldne øjeblikke med hinanden.

## Eventuelle konkrete anvisninger på opfølgende tiltag

# Børnefællesskaber og leg

## Vurdering

Det vurderes på baggrund af observationer og faglig dialog, at institutionen skal justere indsatsen.

## Begrundelse for vurderingen

Under observationerne ses:

* Det pædagogiske personale hjælper og guider altid eller næsten altid børnene til at deltage i positive samspil med hinanden i forskellige børnefællesskaber.
* Det pædagogiske personale er ofte opmærksomme på og hjælper de børn, der ikke indgår i positive samspil og børnefællesskaber.
* Det pædagogiske personale er altid eller næsten altid aktive ift. at støtte og guide børnenes lege med hinanden i større eller mindre fællesskaber.
* Der er altid eller næsten altid balance mellem børneinitierede lege og voksenplanlagte lege, aktiviteter og rutinesituationer.
* Det pædagogiske personale sikrer ofte, at alle børn er aktive deltagere i pædagogiske aktiviteter, rutiner og opgaver.
* De fysiske læringsmiljøer inviterer altid eller næsten altid til forskellige former for leg og understøtter børns lyst til at lege, udforske og eksperimentere.

Observationen er genkendelig for institutionen. Observationen viser, at personalet hjælper og guider børnene til at deltage i positive samspil med hinanden. Der ses gode eksempler på, at de voksne sætter ord på samspillet børn i mellem. Der ses stort set ingen konflikter, men god og fordybet leg og aktiviteter på stuerne og i aktivitetsrummene. I udflytteren ses et eksempel, hvor et barn ikke kan finde sin taske og den voksne inviterer flere børn ind til en detektivleg, så børnene sammen kan hjælpe med at finde tasken. Medarbejderne er generelt opmærksomme på og hjælper de børn, som ikke indgår i positive samspil og børnefællesskaber, men på børnehavens legeplads i middagsstunden er der ikke samme opmærksomhed og nysgerrighed på, hvorfor enkelte børn er mest for sig selv og om børnene har brug for hjælp til at komme i leg med hinanden. Der ses heller ikke en tydelig rollefordeling. Der ses en god balance mellem børneinitierede lege og voksenplanlagte lege, aktiviteter og rutinesituationer. I udflytteren sættes aktiviteter i gang på legepladsen om eftermiddagen med bla. et perlebord og et bord, hvor en voksen læser bøger. Derudover tilbyder en voksen sig ved gyngerne og senere ved rutchebanen. I hjemmebørnehaven er der mange tilbud at vælge imellem for børnene – motorikleg i salen, halloween-krea, spil, konstruktionsleg, leg i dukkekrogen og på biltæppet, tegnebord, historielæsning, tur m.m. I den store vuggestue er alle 4 stuer på legepladsen om formiddagen. Der ses små variationer mellem stuerne i vuggestuen, ift. hvordan der arbejdes med aktiv deltagelse under måltidet. På de fleste stuer er børnene med til at hente vogn, øse mad og hælde vand op og på nogle stuer i vuggestuen italesættes det, at børnene kan hjælpe hinanden med at sende maden rundt. I vuggestuens garderobe hjælpes børnene til at være selvhjulpne og der sættes ord på børnenes deltagelse og inddragelse. I udflytteren ses det, at børnene motiveres til at være selvhjulpne omkring frokostmåltidet. I hjemmebørnehaven og i den lille vuggestue har børnene madpakker med og børnene kan selv tage deres madpakke, hvis de er sultne i løbet af formiddagen. Hele institutionen er lykkedes rigtig godt med den fysiske indretning af legemiljøerne, som er spændende, indbydende, tydelige og med relevant og klargjort legetøj, og der foregår en masse gode lege både med og uden voksne. Alle tre legepladser er indbydende og spændende, og lægger op til mange forskellige former for lege med bla. gynger, klatrestativ, vandleg, boldbane, køkkenleg, og masser af natur. Og kig til hestene i den store vuggestue.

I den faglige dialog fremgår det, at Observationen er genkendelig for institutionen, men ved dialogen fortælles det, at der er arbejdet meget med børnenes deltagelsesmuligheder på børnehavens legeplads samt hvordan de voksne kan blive mere opmærksomme på børn, der ikke er i leg med andre og undgå rollen som gårdvagt. Medarbejderne er generelt opmærksomme på at følge børnene. Det enkelte barn må gerne trække sig i legen, men som voksen skal man have øje for, hvad der på spil og om barnet bliver ekskluderet, fortælles det. Derfor tilbyder man sig selv i legen, motiverer og skaber begejstring og er opmærksom på de krav der stilles, som måske kan være svære for barnet. Der fortælles om eksempler, hvor børnene er gode til noget forskelligt og hvor den voksne f.eks. kan sige til barnet: Vidste du selv, at du var så god til at klippe? Jeg vidste det ikke, men du vidste det godt? Og på den måde italesættes og fokuseres der på barnets ressourcer i fællesskabet med de andre børn. Medarbejderne udarbejder udviklingsplaner og SMTTE, som evalueres, så alle børn inddrages i fællesskabet – også ved børn med særlige behov. I udflytteren organiserer man til at få ro til fordybelse med børnene, mens andre voksne tager sig af de praktiske opgaver. Dette aftales og skrives ned hver dag på vej i bussen. I hele institutionen arbejdes med en åben struktur og medarbejderne fordeler sig naturligt sammen med børnene. Det lykkedes i høj grad fordi medarbejderne har arbejdet sammen i mange år og nye introduceres hurtigt til den åbne struktur. Børnene er sammen på tværs til leg og aktiviteter, og alle stuerne er indrettet til, at man bare kan gå i gang med at lege. Både om morgenen og ved lukketid er der opmærksomhed på, hvad børnene har brug for, så alle sikres en god start og slutning på dagen. F.eks. afleverer forældrene i den store vuggestue deres børn ved døren til stuerne om morgenen og om eftermiddagen kommer de ind og henter. Det har rigtig god effekt, fortælles det. I den anden afdeling kommer forældrene ind på stuerne. I fht. selvhjulpenhed ved frokosten er man i børnehaven optaget af, at børnene skal være så inddraget og aktive, som muligt, men der er ikke nær så mange læringsmuligheder med madpakken og drikkedunken, som når børnene i den store vuggestue og i udflytteren spiser varm mad med bestik og hælder vand af små kander. Vi drøfter derfor ved dialogen, hvilke opgaver børnene kan være med til at løse i stedet for, f.eks. hente madpakker, tørre borde af, feje osv. Børnehaven arbejder videre med at få det aftalt.

## Eventuelle konkrete anvisninger på opfølgende tiltag

Reflekter over, hvordan alle børn får deltagelsesmuligheder – og hvordan en mere tydelig voksenrollefordeling vil kunne hjælpe i middagsstunden på børnehavens legeplads.

# Sprog og bevægelse

## Vurdering

Det vurderes på baggrund af observationer og faglig dialog, at institutionen skal vedligeholde indsatsen.

## Begrundelse for vurderingen

Under observationerne ses:

* Det pædagogiske personale agerer altid eller næsten altid som sproglige rollemodeller for børnene.
* Det pædagogiske personale arbejder ofte systematisk med sprogunderstøttende strategier gennem hele dagen.
* Det pædagogiske personale agerer ofte som rollemodeller ift. bevægelse og brug af kroppen.
* Det pædagogiske personale indtænker altid eller næsten altid sproglige og motoriske læringsmuligheder i alle rutinesituationer.
* De fysiske læringsmiljøer ude og inde tilbyder altid eller næsten altid børnene en bred vifte af sproglige læringsmuligheder og aktiviteter.
* De fysiske læringsmiljøer ude og inde tilbyder altid eller næsten altid børnene en bred vifte af kropslige læringsmuligheder og aktiviteter.

Observationen viser, at personalet fremstår som sproglige rollemodeller. De er indlevende og nysgerrige i deres kommunikation med børnene, særligt i legene der forgår på gulvet, hvor også længerevarende samtaler med børnene prioriteres. De fleste medarbejdere sætter ord på handlinger på en fin og nærværende måde og generelt ses det, at medarbejderne har blik for de børn, der ikke af sig selv indgår i samtaler under lege og aktiviteter. Der arbejdes ofte med sprogunderstøttende strategier, hvor barnets interesse følges og der høres dialoger med særligt de ældste børn, som rækker tæt på de fem turtagninger. Ord som børnene ikke genkender, bliver forklaret og det ses særligt i rollelegene og mens der spilles spil i børnehaven. I vuggestuen sættes ord på børnenes leg i dukkekrogen, f.eks. hvor et barn finder nogle små kurve, tager dem over armen og siger ’Netto’. Den voksne responderer med: ’Du skal i Netto og købe ind!’ Det pædagogiske personale agerer ofte rollemodeller ift. bevægelse og brug af kroppen. Dette ses på observationen primært inde i salen, hvor børnene instrueres i at efterligne forskellige dyr med kroppen. Den voksne går desværre ikke selv foran og viser bevægelserne i legen, men sidder og kigger på, mens børnene hopper og kravler. I resten af huset er der masser af tilbud ved bordene, hvor børn og voksne sidder stille og spiller spil, bygger, tegner eller laver krea-ting. I udflytteren er der om eftermiddagen tilbud om perler og historielæsning, men en voksen understøtter et par børn i en ’risikofyldt’ leg ved rutchebanen. Det ses, at børnene i vuggestuen støttes i at være selvhjulpne i garderoben, under måltidet og på badeværelset. I børnehaven er de fleste børn selvhjulpne i garderoben og efter frokosten. Børnene får forskellige sproglige- og motoriske læringsmuligheder ved frokostmåltidet grundet, at den ene afdeling har madpakker og den anden får varm mad, som tidligere beskrevet. De fysiske læringsmiljøer ude og inde tilbyder børnene en bred vifte af sproglige og kropslige læringsmuligheder og aktiviteter. Det ses ved, at der er indrettet til legesteder med både højt- og lavt aktivitetsniveau, billeder i legemiljøerne, skriftsprogligt materiale som plakater med bogstaver, læsekroge med bøger i børnehøjde, børnenes produktioner, pynt, spil, tegnepapir og farver, naturlige materialer. Der er gode muligheder for bevægelseslege i en stue og på gangen i den store vuggestue, i salen i børnehaven, og på institutionernes legepladser.

I den faglige dialog fremgår det, at Institutionen arbejder systematisk med sprog og bevægelse i f.eks. hverdagsrutinerne i vuggestuen, hvor børnene øver at kravle op og ned ad stolene, der sættes ord på selvhjulpenhed generelt og der arbejdes med fokusord. Derudover er der løbende tilbud om bevægelseslege, sanglege, klatre i ribber og hver fredag er der fællessang ude eller inde. Der er samme bevægelsestilbud om eftermiddagen. I børnehaverne arrangeres idrætsuger, sanglege, bevægelseslege, slåsleg, boldspil, sværd, hulahopringe, musik, forhindringsbane osv., hvor de voksne altid er aktivt deltagende. Salen i børnehaven er i brug hver dag og hele året. Der arbejdes i Sprognetværk – hvor der lægges planer for kommende øvebaner inden det næste møde. F.eks. kunne en øvebane være at sige ord med S, øve åbnende samtaler og gentage hvad børnene siger samt at øve sig i at give tid og lytte til børnene. Derudover sættes der de rigtige ord på for børnene, så man husker at sige f.eks. ’fleecetrøje’, ’dyb/flad’ tallerken, og at man italesætter: ’Jeg hælder vand op i den blå kop’ og husker forholdsord i samtalen med barnet osv. Der samarbejdes tæt med områdets tale-høre-konsulent, som deltager ved møder og holder oplæg, f.eks. om ’Børn der stammer’. Kan børnene ikke tale dansk, når de starter, så skrues der op for ’ordbad’ og det fortælles, at i starten kan børnene være generte, men pludselig så siger de danske ord. På ressourceforum vendes tit sproglige udfordringer, både ved sprogtemaer og ved enkeltsager.

## Eventuelle konkrete anvisninger på opfølgende tiltag

# Forældresamarbejde

## Vurdering

Det vurderes på baggrund af den faglige dialog, at institutionen skal vedligeholde indsatsen

## Begrundelse

I den faglige dialog kommer det til udtryk, at:

* Dagtilbud og forældre har altid eller næsten altid en ligeværdig og konstruktiv dialog om børnenes trivsel, læring og udvikling.
* Det er altid eller næsten altid tydeligt for forældrene, hvad de kan forvente af dagtilbuddet, og hvad dagtilbuddet forventer af dem.
* Forældrene møder i hverdagen altid eller næsten altid medarbejdere, der er imødekommende, og som samarbejder med forældrene i forhold til at understøtte barnets læring i familien.
* Dagtilbuddet inviterer altid eller næsten altid forældrene ind i et mere intensivt og systematisk samarbejde om børn, der i kortere eller længere perioder har behov for et særligt fokus for at trives, lære og udvikle sig.
* Forældrerådet/forældrebestyrelsen kender og inddrages altid eller næsten altid i deres opgaver.

I den faglige dialog fremgår det, at Forældrerepræsentanten fortæller, at der altid er mulighed for at tale med personalet – der er altid en god dialog og rum til udveksling af informationer. Der kommunikeres også via AULA, ved fastlagte samtaler, sms osv. Generelt oplever forældrene en dejlig institution, hvor børn og forældre bliver taget fint imod og man føler sig tryg som forældre. Den altid gode stemning i husene smitter af på børnene. Institutionen beskriver et systematisk arbejde med forældresamtaler samt samtaler ved behov. Samarbejdet om barnets trivsel har stor prioritet og ved bekymringer videndeler personale og leder, man observerer i 14 dage og indkalder forældrene til en samtale. Handleplanen laves sammen med forældrene. I udflytteren er der særligt stort fokus på kommunikationen og kontakten med forældrene, så derfor arrangeres også her faste samtaler samt samtaler ved behov, forældrene kan tage med på besøg i udflytteren og generelt anvendes AULA og sms, når man kun ser forældrene ved bussen. I samarbejdet aftaler personale og forældre, hvad der er fokus på i arbejdet med barnets trivsel og det aftales, hvad forældrene kan støtte op om derhjemme, f.eks. at læse højt eller gøre mere ud af mimik, sanser og bevægelse. Ofte drøftes disse indsatser også mere overordnet på forældremøderne. På et nyligt forældremøde drøftedes lærings- og sprogarbejdet. Efterfølgende gik forældrene ud på de respektive stuer, hvor man drøftede mere lokale optagetheder og planer. Personalet skriver ud med opdateringer, fortællinger og historier på AULA og dermed bliver det tydeligt, hvad forældrene kan forvente sig af institutionen. F.eks. bliver dagligdagen tydeligt beskrevet ved familiens opstart, der er velkomstpjece på hjemmesiden samt overgangsbeskrivelser ved overgangen til f.eks. udflytteren. Forældrebestyrelsen består af 7-8 engagerede forældrerepræsentanter og her behandles både pædagogisk tilsyn, klager, tiltag, faglige diskussioner, læringsmiljø, faglig sparring m.m. Bestyrelsen er ofte behjælpelig med et medblik og giver feedback til institutionen.

## Eventuelle konkrete anvisninger på opfølgende tiltag

# Sammenhæng i overgange

## Vurdering

Det vurderes på baggrund af den faglige dialog, at institutionen skal vedligeholde indsatsen

## Begrundelse

I den faglige dialog kommer det til udtryk, at:

* Dagtilbuddet arbejder altid eller næsten altid systematisk med at sikre, at børn får en god overgang fra hjem til dagtilbud.
* Dagtilbuddet arbejder altid eller næsten altid systematisk med at sikre, at børn får en god sammenhængende overgang mellem dagtilbud.
* Dagtilbuddet arbejder altid eller næsten altid systematisk med at sikre, at børn får en god og sammenhændende overgang fra dagtilbud til KKFO og skole.
* Forældrebestyrelsen inddrages altid eller næsten altid i arbejdet med at skabe gode og sammenhængende overgange for børn fra hjem til dagtilbud, mellem dagtilbud og fra dagtilbud til fritidshjem og skole.
* Dagtilbuddet deltager ofte i Stærkt Samarbejde med skolen/KKFO’en og forholder sig aktivt og reflekterende til målene i samarbejdsaftalen.

I den faglige dialog fremgår det, at Institutionen arbejder systematisk med sammenhæng i overgange. Ved opstart i vuggestuen handler det om at få skabt tillid. Dette gøres ved hjælp af samtaler, en grundindkøring på ca. 14 dage – andet aftales med den enkelte familie. Informationer om opstarten kan familierne orientere sig om på hjemmesiden og i velkomstpjecer. Personalet ringer til forældrene og aftaler hvornår og hvor barnet starter. Barnet får tildelt en stue og to pædagoger tager imod. I overgangen til udflytteren tager børnene i en lille gruppe sammen med 1-2 voksne på besøg den første fredag i måneden. Efterfølgende laves en mundtlig overlevering og der er mulighed for flere besøg med stuepædagogen inden opstart. Personalet fra udflytteren er opsøgende på de nye børn inden de starter, f.eks. om morgenen inden bussen kører eller om eftermiddagen på legepladsen. Forældrene kører med den første dag, på anden dagen kører barnet selv med bussen og hentes evt. af forældrene deroppe. Børnenes mange besøg i udflytteren har stor effekt for opstarten, da barnet efterhånden kender udflytteren ganske godt. I hjemmebørnehaven kommer vuggestuebørnene på besøg, spiser med, er med i salen hver mandag, og derudover er børnene sammen med børnehaven hver morgen og eftermiddag. I overgangen til skole/KKFO er der lavet en plan for hele årets arbejde med storegruppen. Man arbejder med temaer med udgangspunkt i børnenes interesser. Derudover er der lavet to mapper med temaer og aktiviteter til de to medarbejdere der står for storegruppen. Af faste aktiviteter nævnes gymnastik hver fredag, sang, krea-værksted, udstilling og fernisering samt en afslutningstur i Dinos Legeland. Skolen på Islands Brygge besøges, hvor der leges på legepladsen. I samarbejdet med skolen er der lidt udfordringer med at få en ny og opdateret plan på plads, men der arbejdes hen imod at få møder og aftaler på plads. Vi drøfter, at der kan være behov for at få samstemt med Islands Brygge skole, hvordan vidensoverdragelsen udformes og bruges bedst muligt i overgangen. Institutionen sender derudover børn til flere forskellige skoler. Forældrebestyrelsen er løbende inde over principper og beslutninger for arbejdet med overgange.

## Eventuelle konkrete anvisninger på opfølgende tiltag

# Evalueringskultur

## Vurdering

Det vurderes på baggrund af den faglige dialog, at institutionen skal justere indsatsen

## Begrundelse

I den faglige dialog kommer det til udtryk, at:

* Dagtilbuddet arbejder ofte systematisk med trivselsvurderinger og opfølgning.
* Dagtilbuddet arbejder af og til systematisk med sprogvurderinger og opfølgning.
* Dagtilbuddet arbejder altid eller næsten altid systematisk med at sikre ensartethed i kvaliteten af den pædagogiske praksis på tværs af stuer, afdelinger og matrikler.
* Der er ofte etableret en evalueringskultur i dagtilbuddet, som udvikler og kvalificerer det pædagogiske læringsmiljø.
* Dagtilbuddet arbejder ofte med at inddrage børnenes perspektiver i den løbende dokumentation og evaluering.

I den faglige dialog fremgår det, at Institutionen har forinden tilsynsdialogen fremsendt eksempler på arbejdet med SMTTE-modellen, handleplan, dagsorden på møder, aftale for Stærkt Samarbejde 2021-2022, skema til brug for forældresamtaler + vejledning til personalet. 18 børn ikke er TOPI-vurderet i foråret 2023. I efteråret 2022 er 10 børn ikke vurderet. Dette undrer personalet, da det kun er nyopstartede børn, der ikke vurderes. Vi drøfter, at personalet skal have en drøftelse om, hvor længe det vurderes, at barnet er nyt og derfor ikke bliver TOPI-vurderet. Personalet vil ligeledes undersøge, om der er gået noget galt i fht. indtastningen i foråret 2023. Der fortælles ved dialogen, at der følges op med handleplaner på børn i både gul og rød position og at forældrene indkaldes til samtale. 1 barn er sprogvurderet frem til 3. kvartal i 2023, selvom der høres flere børn med sproglige udfordringer på observationsdagen. Institutionen fortæller, at de tager hånd om alle børn med sproglige udfordringer, men at børnene ikke altid testes, da også tale-hørekonsulenten er inde over i forhold til handleplanerne. Institutionen arbejder systematisk med at sikre ensartethed i kvaliteten af den pædagogiske praksis på flere måder. Det gøres bla. ved hjælp af overleveringer, oplæring af nye medarbejdere, italesættelse af det pædagogiske grundlag i hverdagen, fælles punkter på fælles møder, fælles pædagogiske dage, man åbner og lukker sammen m.m. Derudover fortælles om et fælles menneskesyn, en stærk kultur med kulturbærere, som er med til at sikre et fælles udgangspunkt for den pædagogiske praksis på tværs af stuer, afdelinger og matrikler, og der gives ikke køb på kulturen, fortælles der. Begge afdelinger har være meget positive i fht. sammenlægningen for år tilbage og man vil gerne det store faglige fællesskab. Institutionen har en fin evalueringskultur, men personalet har talt om evalueringsformen, som sagtens kunne kvalificeres – særligt ved at få underbygget evalueringen mere med bla. systematisk dokumentation samt børnenes perspektiver. Konsulenten stiller sig til rådighed for det videre arbejde med evalueringskulturen.

## Eventuelle konkrete anvisninger på opfølgende tiltag

Institutionen skal undersøge, på baggrund af en formodning om behov for sprogstimulering, om der er flere børn, som skal sprogvurderes.

# Institutionens kommentarer

## Institutionens beskrivelse af opfølgning på sidste års tilsyn

Her beskriver institutionens leder i korte træk, hvordan institutionen har arbejdet med opfølgning og eventuelle anvisninger i perioden siden sidste tilsyn

Vi arbejder målbevist ud fra institutionernes læreplan og værdigrundlag og tager fornuftige råd fra Tilsynet med i overvejelserne omkring understøttelse af børns generelle udvikling.

## Institutionens kommentarer til dette års tilsynsrapport

Institutionens kommentarer til tilsynsrapporten udarbejdes i institutionens forældreråd/den selvejende bestyrelse, hvor institutionen er repræsenteret med både et forældre-, et medarbejder- og et ledelsesperspektiv. Kommentarerne er således et udtryk for en tilbagemelding fra den samlede institution.

*Hvilke resultater vil institutionen fremadrettet være særligt optaget af at ændre?*

Som altid have fokus den anerkendende tilgang til det enkelte barn samt, inklusion overgange og rutiner

*Hvordan vil institutionen imødekomme tilsynets eventuelle anvisninger på opfølgende tiltag?*

I Artillerivejens Krudtugler & Slottet sprogvurderer vi sjældent børn, men er i stedet tilknyttet en Tale- Høre Konsulent (min. 1 dag månedligt) som lytter til de børn vi bekymrede os for. Derudover har vi et samarbejde med et ” Sprognetværk” på Islands Brygge som består af 3 institutioner med i alt 7 pædagoger + Tale Høre konsulent. Ved møderne videns-deler medarbejderne og taler som de udfordringer der kan være eks. vis børn der stammer, børn med Dyspraksi og helt almindelig udtalefejl. For Artillerivejens Krudtugler & Slottet er test et øjebliksbillede og da vi har kvalificerede medarbejder ansat, forventer vi ikke, at vi ikke opfanger de børn der er sproglige udfordret. At der i tilsynsrapporten beskrives at der observeres børn der er sproglige udfordret, er helt normalt med en børnegruppe på ca. 160 børn. I øvrigt har lederen af institutionen, efter tilsynsbesøget været i dialog med institutionens Tale – Høre konsulent, som er enige omkring vores beslutning af test.

*Hvordan vil institutionen sikre, at en positiv udvikling fastholdes?*

Jeg, Lederen, er af den overbevisning, at positiv udvikling fastholdes ved, at vise tillid og troen på hinanden. Dette gælder både, medarbejder, børn og forældre. Derudover at minimerer dokumentationskravet, så medarbejderne kan fordybe sig i det, der i skrivende stund, rør sig i institutionen.

**Bilag 1**

**Institutionens selvregistrering**

Forud for tilsynsbesøget har den pædagogiske leder eller institutionslederen udfyldt en selvregistrering, der omhandler lovgivningsmæssige eller kommunale minimumskrav. Det er præciseret i parentes, hvis et spørgsmål kun gælder udvalgte målgrupper og ikke hele 0-18 års området.

|  |  |
| --- | --- |
| **Spørgsmål i selvregistrering** | **Lederens svar** |
| Er de forsikringsmæssige forhold vedrørende institutionen afklaret? |  Ja |
| Overholder institutionen Københavns Kommunes anbefalinger vedrørende sovende børn i dagtilbud og brug af seler?(0-5-års institutioner) |  Ja |
| Overholder institutionen reglerne for befordring af børn? |  Ja |
| Overholder institutionen kravene i bekendtgørelse om legetøjsstandard? |  Ja |
| Overholder institutionen reglerne om røgfri miljøer? |  Ja |
| Overholder institutionen Sundhedsstyrelsens anbefalinger om hygiejne i dagtilbud?(0-9-års institutioner) |  Ja |
| Overholder institutionen Sundhedsstyrelsens anbefalinger om smitsomme sygdomme hos børn og unge?(10-18-års institutioner) |  Ikke besvaret |
| Overholder institutionen hygiejneregler for køkkener i børneinstitutioner? |  Ja |
| Overholder den mad, der serveres i institutionen, de gældende nationale og kommunale retningslinjer? (0-5-års institutioner) |  Ja |
| Er der gennemført madvalg i institutionen inden for de sidste 2 år?(0-5-års institutioner) |  Ja |
| Har institutionen udarbejdet og offentliggjort en pædagogisk læreplan med udgangspunkt i det pædagogiske grundlag, de seks læreplanstemaer og mål for sammenhængen mellem det pædagogiske læringsmiljø og børns læring?(0-5-års institutioner) |  Ja |
| Indsæt link til institutionens pædagogiske læreplan(0-5-års institutioner) |  www.krudt-uglen.dk |
| Har institutionen inden for de seneste to år gennemført og offentliggjort en evaluering af arbejdet med læreplanen med udgangspunkt i de pædagogiske mål?(0-5-års institutioner) |  Ja |
| Indsæt link til seneste evaluering af arbejdet med den pædagogiske læreplan(0-5-års institutioner) |  www.krudt-uglen.dk |
| Har institutionen valgt at arbejde med temaerne i den pædagogiske læreplan for dagtilbud i perioden fra børnenes start i KKFO'en frem til skolestart??(6-9-års institutioner) |  Ikke besvaret |
| Har institutionen valgt at arbejde med de seks kompetenceområder, der gælder for børnehaveklassen, i perioden fra børnenes start i KKFO'en frem til skolestart?(6-9-års institutioner) |  Ikke besvaret |
| Har institutionen gennemført en fritidsmiljøvurdering indenfor de seneste to år? (10-18 års institutioner) |  Ikke besvaret |
| Har institutionen en opdateret sorg og kriseplan? (10-18 års institutioner) |  Ikke besvaret |
| Har institutionen lokale retningslinjer for håndtering og forebyggelse af vold, trusler og krænkende adfærd? (10-18 års institutioner) |  Ikke besvaret |
| Har KKFO’en udarbejdet en børnemiljøvurdering inden for de sidste to år?(6-9 års institutioner) |  Ikke besvaret |
| Lever institutionen op til Københavns Kommunes målsætninger for KKFO’er? (6-9-års institutioner) |  Ikke besvaret |
| Er institutionens lukkedage planlagt i overensstemmelse med Københavns Kommunes retningslinjer for lukkedage?(0-9-års institutioner) |  Ja |
| Hvor mange pædagogiske dage har institutionen afholdt i det forløbne år? |  8 |
| Er der gennemført en APV - herunder også ift. kemi og kemisk risikovurdering - i institutionen inden for de sidste to år? |  Ja |
| Hvornår fik institutionen sidst gennemført hygiejnetilsyn?(0-5-års institutioner) |  Ikke besvaret |
| Er der særlige sundhedsmæssige problemstillinger i institutionen? |  Nej |
| Overholder institutionen Sundhedsstyrelsens anbefalinger om medicingivning? |  Ja |
| Overholder institutionen Københavns Kommunes retningslinjer for journalisering, arkivering og brug af netværksdrev? |  Ja |
| Har institutionen en beredskabsplan? |  Ja |
| Gennemføres der to årlige brandøvelser i institutionen? |  Ja |
| Følges brandøvelserne op af en skriftlig evaluering? |  Ja |
| Gennemføres daglig visuel inspektion af legepladsen? |  Ja |
| Gennemføres kvartalsvis driftsinspektion af legepladsen?  |  Ja |
| Er der gennemført legepladsinspektion af legepladsteamet inden for de sidste tre år? |  Ja |
| Er eventuelle bemærkninger fra legepladstilsynet udbedret? |  Ja |

1. I institutioner, der i et tilsynsår har fået vurderingen ”Vedligehold indsats” i alle temaer, gennemføres i det efterfølgende tilsynsår ikke et ordinært tilsyn, men et Light-tilsyn. Light-tilsynet består af en vedligeholdelsesdialog, men der gennemføres ikke observationer, ligesom der heller ikke gives en vurdering af den pædagogiske indsats. [↑](#footnote-ref-1)